b'\n_START_ARTICLE_\nErlangen\n_START_SECTION_\nHist\xc3\xb2ria\n_START_PARAGRAPH_\nErlangen apareix esmentada per primera vegada el 1002 sota el nom de "villa erlangon". El 1361, pass\xc3\xa0 a sobirania de l\'emperador Carles IV. Tres anys despr\xc3\xa9s es bast\xc3\xad una ciutat al costat del poble inicial, que el 1374 comen\xc3\xa7\xc3\xa0 a encunyar la seva pr\xc3\xb2pia moneda. El 1398 se\'n confirmaren els drets municipals. El 1402 pass\xc3\xa0 a formar part dels dominis de la casa de Hohenzollern com a part del principat de Brandenburg-Kulmbach (Brandenburg-Bayreuth a partir del 1603), sobirania sota la qual rest\xc3\xa0 fins al 1806. El 1686, tot formant part de Brandenburg-Bayreuth hi arribaren els primers refugiats hugonots de Fran\xc3\xa7a, que constru\xc3\xafren una nova ciutat (Neustadt) amb el suport de Cristi\xc3\xa0 Ernes de Brandenburg-Bayreuth. El 1706 la ciutat antiga fou destru\xc3\xafda pr\xc3\xa0cticament tota per un incendi, per\xc3\xb2 fou reconstru\xc3\xafda i finalment ajuntada la ciutat nova el 1812._NEWLINE_Despr\xc3\xa9s de 4 anys d\'ocupaci\xc3\xb3 napole\xc3\xb2nica (1806-1810) pass\xc3\xa0 a formar part del Regne de Baviera, juntament amb la resta de l\'antic Brandenburg-Bayreuth._NEWLINE_El 1972, el seu districte administratiu fou unit amb el de H\xc3\xb6chstadt, passant-ne a ser capital, i superant els 100.000 habitants.\n_START_SECTION_\nUniversitat\n_START_PARAGRAPH_\nLa Universitat d\'Erlangen-Nuremberg (Friedrich-Alexander-Universit\xc3\xa4t, ) fou fundada el 1742 per Frederic de Brandenburg-Bayreuth a la ciutat de Bayreuth, per\xc3\xb2 arran de la rebel\xc2\xb7lia dels estudiants locals fou traslladada a Erlangen l\'any seg\xc3\xbcent. Posteriorment adquir\xc3\xad el nom d\'universitat Friedrich-Alexander, i esdevenint una universitat estatal prussiana. Actualment compta amb 11 facultats, dues de les quals (economia i educaci\xc3\xb3) estan situades a Nuremberg. Del total de 24.000 estudiants que t\xc3\xa9, uns 20.000 estudien a Erlangen.'